b'\n_START_ARTICLE_\nCopais\n_START_SECTION_\nSituaci\xc3\xb3 geogr\xc3\xa0fica\n_START_PARAGRAPH_\nEl llac pantan\xc3\xb3s de Copais estava situat a la regi\xc3\xb3 de Be\xc3\xb2cia, al centre de Gr\xc3\xa8cia i a la seva riba s\'hi trobaven les ciutats d\'Haliartos, Orcomen i Queronea.\n_START_SECTION_\nOrigen geol\xc3\xb2gic\n_START_PARAGRAPH_\nDegut a una falla en l\'escor\xc3\xa7a terrestre es provoc\xc3\xa0 un enfonsament de la planura del Kopias, que s\'ompl\xc3\xad gradualment amb l\'estancament del rius que hi transitaven. De resultes d\'aix\xc3\xb2 es form\xc3\xa0 un extens llac que es veia rodejat per muntanyes calc\xc3\xa0ries. La dissoluci\xc3\xb3 i sedimentaci\xc3\xb3 del material d\'erosi\xc3\xb3 provinent de les muntanyes calc\xc3\xa0ries elev\xc3\xa0 gradualment el llac fins a situar-lo al nivell de la xarxa d\'esquerdes c\xc3\xa0rstiques. _NEWLINE_De resultes d\'aix\xc3\xb2 les fissures formaren canals subterranis que desembocaven les aig\xc3\xbces del llac Copais fins al mar. Aquestes fissures es trobaven al sector est de la conca i sobretot en la part nord-oriental, on el llac era m\xc3\xa9s profund i estava m\xc3\xa9s a prop del mar. A partir d\'aleshores el Copais esdevingu\xc3\xa9 un extens llac pantan\xc3\xb3s de r\xc3\xa8gim variable i de poca profunditat, situada entre els 3 i els 5 metres.\n_START_SECTION_\nCaracter\xc3\xadstiques h\xc3\xaddriques\n_START_PARAGRAPH_\nEl principal afluent del llac era el riu Cef\xc3\xads, que actualment travessa la conca en un canal artificial fins a desaiguar al llac Yliki. Abans del segle XIX el riu Cef\xc3\xads, que sortia a Larimna, deuria entrar a la "katabothra" anomenada Bynia._NEWLINE_Degut a l\'evacuaci\xc3\xb3 pels canals subterr\xc3\xa0nies i a la intensa evaporaci\xc3\xb3 estival el llac s\'assecava gradualment quedant redu\xc3\xaft a uns aiguamolls pantanosos i fangosos en el sector oriental, mentre que la zona occidental podia ser objecte d\'un f\xc3\xa0cil tr\xc3\xa0nsit i d\'una important activitat agr\xc3\xadcola._NEWLINE_Les pluges de tardor elevaven de nou el nivell del llac, de manera que la riba avan\xc3\xa7ava gradualment cap a l\'oest fins a reomplir novament el llac. D\'aquesta manera es repetia el cicle que alternava el llac de l\'hivern i la redu\xc3\xafda maresma estival._NEWLINE_La conca est\xc3\xa1 situada a 94 metres sobre el nivell del mar, de manera que el nivell de les aig\xc3\xbces no deuria arribar per sobre dels 97 metres sobre el nivell del mar. Per tant, es generava una superf\xc3\xadcie m\xc3\xa0xima estimada de 328 km\xc2\xb2 que convert\xc3\xad el llac Copais en el llac m\xc3\xa9s gran de Gr\xc3\xa8cia fins al segle XIX.\n_START_SECTION_\nEl Llac Copais en la literatura i la mitologia cl\xc3\xa0ssica\n_START_PARAGRAPH_\nHomer i d\'altres autors cl\xc3\xa0ssics es refereixen al llac Copais amb el nom de llac Cefisi\xc3\xa0, a causa del riu Cef\xc3\xads que hi desembocava. Per contra, sembla que Estrab\xc3\xb3 arg\xc3\xbceix que l\'expressi\xc3\xb3 es referia, no al llac Copais, sin\xc3\xb3 al petit llac situat m\xc3\xa9s cap a l\'est, el llac Yliki (Hylice), situat a uns 7 km al nord de Tebes i Anthedon._NEWLINE_Una llegenda afirma que el llac va ser creat per l\'heroi Heracles quan lluitava contra la tribu dels Minyans liderada per M\xc3\xadnias, pare d\'Orcomen (fill de M\xc3\xadnias). La llegenda fou recollida per Diodor de Sic\xc3\xadlia de la seg\xc3\xbcent manera: "A la Be\xc3\xb2cia (...) obstru\xc3\xad el corrent d\'un riu que flu\xc3\xafa prop de la ciutat d\'Orcomen, convertint tota la regi\xc3\xb3 en un pant\xc3\xa0 (el llac Copais)". Poli\xc3\xa8 el Macedoni afegeix que Heracles va crear el llac amb l\'objectiu d\'aturar l\'aven\xc3\xa7 de la cavalleria dels Minyans. _NEWLINE_Els escrits de Paus\xc3\xa0nies i Arist\xc3\xb2fanes documenten que en l\'antiguitat cl\xc3\xa0ssica el llac Copais era conegut per la qualitat del seu peix i en particular de les anguiles.\n_START_SECTION_\nAprofitament agr\xc3\xadcola i drenatge\n_START_PARAGRAPH_\nEls intents per drenar el llac i extreure\'n un aprofitament agr\xc3\xadcola daten d\'antic: alguns dels canals ja foren esmentats en el segle I per l\'escriptor Estrab\xc3\xb3 que cita els treballs fets per un enginyer durant el regnat d\'Alexandre el Gran. Excavacions modernes tamb\xc3\xa9 han revelat nombrosos canals creats al segle XIV aC, que drenaven l\'aigua cap al nord-est_NEWLINE_El llac podia generar una gran planura altament f\xc3\xa8rtil i per aix\xc3\xb2, entre els anys 1867 i 1887, enginyers francesos i escocesos reclamaren la terra per a la companyia brit\xc3\xa0nica Lake Copais Ltd. i constru\xc3\xafren canals per drenar l\'aigua cap al llac Yliki. En total, 200 km\xc2\xb2 foren reclamats. Aquestes terres foren retornades al govern grec l\'any 1952'